Paterna ordena el desmuntatge del coetòdrom
06/10/2015

# Paterna ordena el desmuntatge del coetòdrom

[![Paterna ordena el desmuntatge del coetòdrom](/images/noticias/2015/10/cohetodromo.jpg)](/images/noticias/2015/10/cohetodromo.jpg)

06.10.2015

GESPA es farà càrrec dels treballs que s’iniciaran dimarts que ve i que estaran conclosos en una setmana

L’Ajuntament de Paterna ha ordenat ja l’execució dels treballs de desmuntatge del coetòdrom, ubicat en l’esplanada del Consistori. L’empresa pública Gestió i Serveis de Paterna (GESPA) es farà càrrec de la retirada dels distints elements metàl•lics que componen la tradicional gàbia.

La regidoria de Tradicions, Cultura i Foc que dirigeix Paqui Periche ha sol•licitat ja que s’inicien les tasques de desmuntatge, després que el recinte metàl•lic haja sigut utilitzat en les Festes Majors de Paterna, i en el Gran Fons de Paterna, que es va celebrar recentment en la localitat.

Cada una de les planxes metàl•liques, enumerades i catalogades, es guardaran en els magatzems del polígon Font del Gerro fins al pròxim mes de juliol, moment en què de nou tornarà a muntar-se per a ser escenari de ‘recordaes’, ‘femelletes’, coets i ‘coetons’. Enguany, en el seu interior van explotar més de 5.000 artefactes pirotècnics.

En 2013, la ‘gàbia’ es va reparar de forma exhaustiva, per la qual cosa les seues condicions de seguretat són òptimes. Els treballs de desmuntatge estaran conclosos abans del pròxim dia 20 d’octubre.